余作石鼓诗蒙观察牧仲先生用子瞻原韵赐和因再用韵奉答并寄检讨朱竹垞先生
王原 (Qing)
史籀大篆闻周宣，肇变虫鱼述遗叟。嬴氏次仲造八分，斯邈隶书供下走。蔡邕楷法张芝草，柔媚悦俗炙人口。趋今昧古贸是非，鲜解轾前但轩后。宁晓古作若溟渤，奚啻云梦吞八九。挢舌安敢侈钟王，插脚何由有颜柳。石鼓岿然灵光存，色正芒寒丽天斗。元气磅礴一画前，难从波磔寻跟肘。夹漈考證犹舛讹，子卿何人肆言莠。禹鼎汤盘始与参，峄碑岱铭焉足友。好古上故惭商彭，敏学下思追斗㝅。周文郁郁半磨灭，矧从仓颉辨蝌蚪。韩韦苏梅不复作，欲问奇字乏黄耇。如冥擿埴失其持，那瘈噬物信所嗾。我昨抠衣见斯鼓，肃穆钦爱等彝卣。芜词轧茁抒素怀，曾堪登歌习矇瞍。祇叹身未丁厥时，得窥宛委摩岣嵝。宋公属和太崛奇，春丽鲸铿写淳厚。直看千载敌髯翁，宁许中间置谁某。张生硬语壁垒坚，蚓窍蝇声我何有。公之为政美无度，狴犴空虚庭废杻。公馀艺苑恣跌宕，畿辅月明无吠狗。盘山山翠潞水烟，渲染大文世少偶。目览耳听给环请，对客擘笺诗几首。有叩辄应县洪钟，顾我寸莛怯撞棓。泰岳出云海浴日，部娄细流罔择取。櫜鞬周旋避三舍，窃欲从公剔瘢垢。鲁输巧攻当者靡，亟将朱公助墨守。愿屈燕许为此词，肯使公诗独不朽。附骥致远古有云，小年大年均石寿。